
El 75% de les actuacions, que tindran lloc a Banyoles del 24 al 28 de juny, seran gratuïtes
HANNE HUKKELBERG, MARIA DEL MAR BONET, ROGER MAS, CARLES DÉNIA I EL PROJECTE LLAMA DE SÍLVIA PÉREZ PROTAGONITZEN L’(A)PHÒNICA 2009
La sisena edició del Festival de la Veu de Banyoles aposta per les produccions pròpies de Mazoni i les Mazoni, u_mänímic, Chilcott, Fauré i Rautavaara, i per diverses primícies a nivell de comarques gironines
Banyoles, 29 de maig de 2009.- La sisena edició del Festival de la Veu de Banyoles, (a)phònica, presenta una programació variada i per a tots els públics, amb la veu com a protagonista. Seran cinc dies intensos amb 19 actuacions i una desena d’activitats paral·leles, que del 24 al 28 de juny ompliran la capital del Pla de l’Estany amb propostes musicals de qualitat, intercalant formacions desconegudes amb d’altres de reconegudes per tothom. Aquest any, el festival compta amb tres produccions pròpies, així com amb una estrena a nivell estatal i diverses presentacions a les comarques gironines.
La cantant i multiinstrumentista noruega Hanne Hukkelberg presentarà el seu últim disc Blood from a stone (Nettwerk/Discmedi, 2009) el 26 de juny al capvespre al Mirador Joan de Palau, i serà l’únic concert que farà en tot l’Estat espanyol. Els cants occitans del sextet vocal francès La Mal Coiffée, la música a capella d’Hyperpotamus, el beatbox de Nose Beatbox i la proposta intimista de Pau Vallvé i Maria Coma (u_mä) es podran veure per primera vegada les comarques gironines. L’espectacle Cantatataula, un àpat cantat de la Companyia de la Font del Vi també s’estrenarà oficialment en el festival, el 24 de juny al Puntal d’Arts, La Incubadora de Banyoles. Pel que fa a les produccions pròpies, el mateix dia s’estrenarà Mazoni i les Mazoni, un espectacle en què el músic empordanès Jaume Pla cedirà el micròfon a tres veus femenines (Helena Miquel, Bikimel i Gemma Solés), que interpretaran temes inèdits i d’altres del mateix autor. L’endemà serà el torn d’u_mänímic, la fusió entre u_mä i la banda del Bruc Anímic, un experiment sonor que permetrà descobrir com sona el repertori d’ambdues formacions de la mà dels onze músics. Finalment, el 27 de juny, s’estrenarà el concert Chilcott, Fauré i Rautavaara, amb tres obres de referència per a cor de veus blanques interpretades pel grup vocal femení Les Marín, el Cor Gran i el Cor Mitjà de l’Escola Municipal de Música de Banyoles i la secció femenina de Cor de Teatre. 
En el festival també s’hi podrà sentir una de les grans veus del Mediterrani: Maria del Mar Bonet presentarà Terra Secreta el 25 de juny al Club Natació Banyoles, un espectacle basat en el disc homònim en què rescata peces de la seva memòria sentimental. La cançó catalana, a més, estarà representada pel solsoní Roger Mas, que després de quatre anys, i sense precedents, torna a l’(a)phònica  amb el seu últim treball: Les cançons tel·lúriques (K Indústria Cultural, 2008). Altres propostes seran l’espectacle Retratades, de Les Síxters; la música brasilera d’Euclydes Mattos Trio; Itinerari de Paraules, un recital literari amb Montserrat Carulla; el duet entre Carlos Ann i Mariona Aupí, Santa N; Llama, la combinació de l’extraordinària veu de la palafrugellenca Sílvia Pérez i el so del hang de Ravid Goldschmidt; la música africana de Kodjo Senyo, o el cant d’estil valencià de la mà de Carles Dénia. Com cada any, el Festival de la Veu de Banyoles ha programat un espectacle familiar, Wimoweh, que tindrà lloc a l’Auditori de l’Ateneu. Precisament aquest és un dels dos escenaris que s’han incorporat enguany al festival, juntament amb el Puntal d’Arts, La Incubadora de Banyoles; també s’ha recuperat l’església de Santa Maria dels Turers. De tota manera, s’han mantingut indrets com La Muralla, que serà l’escenari principal, el Mirador Joan de Palau, el Claustre del Monestir de Sant Esteve o el Club Natació Banyoles, entre d’altres. Així mateix, l’(a)phònica torna a concentrar la programació en cinc dies intensos i dinàmics, i segueix apostant per crear un esdeveniment obert a la ciutat, amb el 75% de les propostes gratuïtes. De les 19 actuacions musicals, només els concerts de Maria del Mar Bonet, Les Síxters, Wimoweh, l’espectacle Itinerari de paraules, i Cantatataula són de pagament, amb entrades que van dels 5 € als 22,5 € i que es poden adquirir a l’Oficina de Turisme Cal Moliner de Banyoles, i a les oficines de Caixa Catalunya, a través del servei Tel.Entrada o del web www.telentrada.com. Ja es poden comprar les entrades de Les Síxters, Wimoweh i Itinerari de paraules, pel que fa a la resta, les dels espectacles Cantatataula i del concert de Maria del Mar Bonet, es posaran a la venda aquest proper dissabte 30 de maig. 
Activitats paral·leles molt diverses
Coincidint amb el 50è aniversari del naixement de la Nova Cançó, l’(a)phònica presenta l’exposició Retrats de la cançó, una selecció de fotografies de Juan Miguel Morales, en què repassa els grans noms que van formar part d’aquest moviment. Aquesta és només una de les activitats paral·leles programades, ja que també hi haurà un taller de veu amb Mariona Sagarra; la presentació audiovisual de Tanausú, una de les obres més ambicioses del compositor banyolí Paco Viciana; una activitat de carrer amb Baltasar Fonts i el pedagog i logopeda Eduard Baulida, en què la veu protagonista serà la del públic; una flashmob de Cor de Teatre; la 9a Trobada de Cantaires; el concert preliminar del concurs Sona 9; el camp de treball, i l’(a)rtista al plat, una iniciativa del Grup Gastronòmic del Pla de l’Estany. 

El Festival de la Veu de Banyoles, (a)phònica, va néixer l’any 2004 com una de les propostes musicals que la ciutat va engegar en el marc de la capitalitat de la Cultura Catalana. La profunda tradició musical de la ciutat i l’auge que està vivint en els darrers anys així com la voluntat de la capital del Pla de l’Estany d’organitzar un esdeveniment de referència que la pugui situar en el mapa musical gironí i català són dues dinàmiques que han fet que l’(a)phònica s’hagi anat consolidat edició rere edició com un festival de renom i popular sense perdre la seva identitat i que l’any passat va aplegar unes 15.000 persones. Pel festival ja hi han passat artistes i formacions de reconeguda trajectòria com Raimon, Pedro Guerra, Nouvelle Vague, Love of Lesbian, I Fagiolini, Ensemble l’Albera, Jay-Jay Johanson, Lluís Llach, Cor de Cambra de Lleida, Ariel Rot, Jaume Sisa, Albert Pla, Mayte Martín, Miguel Poveda, Feliu Ventura o Joan Isaac, entre molts d’altres. 
El taral·lareig és el motiu de la imatge gràfica i el fil conductor de la sisena edició de l’(a)phònica, obra dels creatius de Nifava (Miquel Amela i Oriol Piferrer). El festival està organitzat per l’Ajuntament de Banyoles i produït per l’empresa Alter Sinergies. 

Més informació: 
    www.aphonica.banyoles.org / comunicacio@altersinergies.com / Tel. 606 50 80 41
